Diari Oficial de la Generalitat Valenciana


Sumari del DOGV 4249, del 15-05-2002 (2002/5050)

RESOLUCIÓ de 26 de març de 2002, de la Direcció General d'Indústria i Energia, per la qual s'atorga autorització administrativa a Iberdrola Distribución Eléctrica, SAU per a la construcció de la línia elèctrica aèria de distribució, de doble circuit, a 132 kV, entre les subestacions de Beneixama i Villena a la província d'Alacant, s'aprova el seu projecte d'execució i es declara en concret la seua utilitat pública.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4249

Data del DOGV
:   15-05-2002

Secció del DOGV
:   III. CONVENIS I ACTES - C) AUTORITZACIONS ADMINISTRATIVES

Número del document
:   2002/5050


Organisme emissor
:   Conselleria d'Innovació i Competitivitat

Tipus de document
:   Resolució

RESOLUCIÓ de 26 de març de 2002, de la Direcció General d'Indústria i Energia, per la qual s'atorga autorització administrativa a Iberdrola Distribución Eléctrica, SAU per a la construcció de la línia elèctrica aèria de distribució, de doble circuit, a 132 kV, entre les subestacions de Beneixama i Villena a la província d'Alacant, s'aprova el seu projecte d'execució i es declara en concret la seua utilitat pública. [2002/5050]
  
Vist l'expedient JUEXPR/2000/10-ATLINE/2000/454 incoat pel Servei Territorial d'Indústria i Energia d'Alacant a instància d'Iberdrola Distribución Eléctrica, SAU relatiu a la sol·licitud d'autorització administrativa, aprovació de projecte i declaració en concret d'utilitat pública per a la construcció de la línia elèctrica aèria de distribució, de doble circuit, a 132 kV, entre les subestacions de Beneixama i Villena a la província d'Alacant.
  
Vist que en el període d'informació pública a què va ser sotmesa la sol·licitud mitjançant anunci en el Butlletí Oficial de la Província d'Alacant del dia 30 de juny de 2001, en el Diari Oficial de la Generalitat Valenciana del dia 18 de juny de 2001 i en el periòdic El Mundo dels dies 15 i 18 de maig de 2001, i exposició als taulers d'edictes dels ajuntaments afectats, d'acord amb el que s'ha establit en la legislació vigent aplicable, es presentaren, per part de les persones que s'indiquen a continuació, les següents al·legacions:
  
- Sr. Ángel Sánchez de la Torre, en síntesi, sol·licita que es canvie la ubicació d'un dels suports que segons el projecte cau en terreny de vinya de la seua propietat a una zona erma pròxima, ja que és més òptim des d'un punt de vista mediambiental i econòmic per a ambdues parts, en comportar un greu perjudici per a la seua explotació agrària i, com a conseqüència, una major indemnització econòmica.
  
- Sr. José Ródenas Micó, Sr. Antonio García Beneito, Sr. José Martínez Cañizares, Sr. Filiberto ibáñez Tomás, Sr. Fermín Cerdán García, Sr. Francisco Pablo Ortega Gil, Sr. Ángel Palmer Milán, Sr. Peter & Doreen Starkey, Sr. Francisco Ortega Azorín, en síntesi, sol·liciten que no se'ls impose servitud de pas; s'amplie la documentació, en estimar que es pot produir una afecció als seus béns i no ser possible la identificació en els plans de la línia en relació amb estos i entendre, a més a més, que puga haver contradicció en l'esmentada documentació; es canvie el traçat projectat internant-lo cap a la muntanya per a allunyar-lo de diverses cases unifamiliars que estan pròximes i que es respecten les distàncies mínimes de seguretat reglamentàries entre elles i la línia elèctrica. El Sr. Alfonso Arenas Férriz, afig a l'anterior, bàsicament, que de l'estudi d'impacte ambiental no es deriva que s'hagen tingut en compte les radiacions electromagnètiques generades per este tipus d'instal·lacions, no s'indica el nivell de les seues emissions ni les afeccions que pot causar als habitatges existents.
  
- Sr. José Martínez Calabuig, en síntesi, exposa la seua oposició al traçat perquè el perjudica, cosa que es pot resoldre amb el moviment d'un suport i del vol corresponent de la línia a una altra parcel·la adjacent a la seua, ja que sap de que la dita variació seria acceptada pel propietari, i demana que el peticionari de la declaració en concret d'utilitat pública de la instal·lació manifeste si ha subscrit amb l'esmentat propietari el document de constitució de servitud de pas d'energia elèctrica.
  
- Sr. Alfonso Payá Quiles, en síntesi, exposa que la instal·lació comporta un greu trastorn per als seus interessos econòmics en inutilitzar una part important de la seua parcel·la d'oliveres i que no està d'acord amb la indemnització econòmica que li ha proposat l'empresa elèctrica, desitja que la línia no passe per la seua finca, però que, si això és no és possible, se'l retribuïsca justament.
  
- Sr. Manuel Pérez Hurtado, en síntesi, exposa haver detectat defectes en la documentació presentada pel sol·licitant de l'autorització referents a la denominació de la finca i la numeració d'un suport, i sol·licita la seua rectificació.
  
- Sr. Luis Micó Sarrió, en síntesi, s'oposa al traçat perquè li causa perjudicis en terrenys on vol construir amb fins agrícoles, i sol·licita que es modifique el projecte amb l'objecte de variar la línia elèctrica de manera que, encara que continue circulant per la seua propietat, ho faça arrambat al límit d'esta.
  
- Sr. Manuel Martínez Espinosa, en representació de Horfres Patrimonial, SL, en síntesi, exposa que l'actuació que es pretén realitzar és contrària als seus interessos per afectar l'explotació del terreny agrícola i afectar el desenvolupament urbanístic que es pretén portar a cap en una part de la finca agrària; aporta còpia de la Resolució de la Conselleria d'Obres Públiques, Urbanisme i Transports d'evacuació del tràmit de concert previ previst en l'article 38.1 de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística; per això s'oposa al projecte i proposa la variació del traçat per canvi de la ubicació d'alguns suports.
  
- Sr. Juan Ferrero Castelló, en síntesi, exposa no estar d'acord amb la ubicació d'un suport per afectar els seus interessos i ser poc prudent per l'escassa distància a una caseta de la seua propietat, fet que a més és negatiu des d'un punt de vista econòmic als efectes d'indemnització, ja que la incrementa, enfront de la que resultaria d'una ubicació més allunyada; i sol·licita que es modifique i rectifique el traçat projectat de manera que el suport quede almenys a 100 metres de la indicada caseta.
  
Vist que traslladades les al·legacions al peticionari de l'autorització, el peticionari hi presentà les seues respostes, en les quals exposa les seues consideracions respecte d'això, les quals, en síntesi, es referixen al següent:
  
El projecte d'execució de la línia conté un traçat que per causes tècniques, jurídiques i mediambientals es considera l'adequat, i no és la seua intenció perjudicar els interessos dels afectats causant-los trastorns costosos i innecessaris que vagen més allà de la utilitat pública de la instal·lació elèctrica.
  
La valoració dels danys causats per a la constitució de la servitud de pas es realitza en una fase posterior, la de preu just, i no és este el moment procedimental oportú per a això, tal com establix la Llei d'Expropiació Forçosa de 16 de desembre de 1954.
  
Es pren nota de les modificacions manifestades per alguns afectats als efectes de la identificació dels béns, en haver-hi discrepàncies entre els plans manejats per Iberdrola Distribución Eléctrica, SAU i per alguns afectats.
  
Que el projecte d'execució de la línia conté els plans necessaris per a la seua aprovació per l'administració competent, la qual el tingué exposat en el període establit per la legislació perquè poguera ser consultat per tots aquells ciutadans que ho cregueren convenient, a l'igual que la separata d'aquell tramesa també als ajuntaments afectats per a la seua exposició i consulta pública, i que es troben en estos la documentació urbanística addicional que es poguera necessitar.
  
Que el Servei Territorial d'Indústria i Energia d'Alacant faça visita per a verificar els punts al·legats per aquells afectats que, encara que no ho acrediten, mencionen en els seus escrits la possible existència d'habitatges a distància antireglamentària o de les limitacions establides per l'article 161 del Reial Decret 1.955/2000, d'1 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions d'energia elèctrica.
  
Encara que és cert que la Llei 54/1997 en el seu article 57 apartat b) establix que: «No podrà imposar-se servitud de pas per a les línies d'alta tensió: sobre qualsevol gènere de propietats particulars, si la línia pot tècnicament instal·lar-se, sense variació de traçat superior a la que reglamentàriament es determine, sobre terrenys de domini, ús o servici públic o patrimonial de l'Estat, les comunitats autònomes, les províncies o els municipis, o seguint límits de finques de propietat privada.», no s'ha d'ignorar que esta qüestió ha de complementar-se amb altres dues qüestions: la longitud i la viabilitat tècnica, cosa que cal tindre en compte a l'hora d'avaluar les propostes de modificació del traçat projectat.
  
La major afecció a una parcel·la de titular distint a l'al·legador no pot ser considerada, sobre la base de mantindre este tipus de projectes el principi d'equitat que Iberdrola Distribución Eléctrica, SAU manté en la implantació de tots els seus projectes d'infraestructures la configuració del traçat de les quals requerix una cerca d'equilibri entre la propietat privada i la prestació de servicis essencials a la comunitat.
  
Proposa la modificació del suport a què es referix el Sr. Juan Ferrero Castelló, en el seu escrit d'al·legacions, entre el límit i l'entrada a la seua finca, evitant així la situació inicial indicada per este i alhora afectar uns altres propietaris.
  
Les al·legacions presentades no desvirtuen la sol·licitud inicial de declaració en concret de la utilitat pública de la instal·lació, en haver-se acreditat alguna de les excepcions previstes en l'article 57 de la Llei 54/1997, de 27 de novembre, del Sector Elèctric.
  
Vist que, amb data 17 de juliol de 2001, el cap de la Unitat d'Energia del Servei Territorial d'Indústria i Energia d'Alacant efectuà les visites d'inspecció sobre el terreny, sol·licitades per l'empresa peticionària de la instal·lació en els seus escrits de contestació a les al·legacions presentades. De l'informe efectuat pel cap d'unitat, després de la realització de la inspecció, no s'observa l'existència de situacions o consideracions per a denegar o condicionar la sol·licitud plantejada per l'empresa de distribució d'energia elèctrica sobre la base del projecte i la resta de documentació per ella presentada.
  
Vist que amb data 20 de febrer de 2002 la Direcció General de Planificació i Gestió del Medi de la Conselleria de Medi Ambient dictà Declaració d'Impacte Ambiental (DIA) que considerava acceptable, a efectes únicament ambientals, el projecte de la línia elèctrica objecte de la present resolució, sempre que este es desenvolupe d'acord amb el que s'ha establit en la documentació presentada i en l'apartat segon de la part resolutiva de la DIA.
  
Vist que Iberdrola Distribución Eléctrica, SAU es troba inscrita definitivament en la Secció Primera del Registre Administratiu de Distribuïdors, Comercialitzadors i Consumidors Qualificats, amb àmbit d'actuació nacional.
  
Vist que el peticionari ha acreditat el compliment dels requisits assenyalats en l'article 40 de la Llei 54/1997, de 27 novembre, del Sector Elèctric.
  
Vist que la sol·licitud ha seguit la tramitació establida en la Llei 54/1997, de 27 de novembre, del Sector Elèctric, la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, el Decret 2.617/1966, de 20 d'octubre, sobre normes per a l'atorgament d'autorització administrativa en matèria d'instal·lacions elèctriques, i el Decret 2.619/1966, de 20 d'octubre, pel qual s'aprova el Reglament sobre Expropiació i Sancions en Matèria d'Instal·lacions Elèctriques.
  
Vist que, d'acord amb el projecte presentat i l'informe de remissió de l'expedient del Servei Territorial d'Indústria i Energia d'Alacant, la finalitat que es perseguix amb la construcció d'esta instal·lació és millorar la garantia del subministrament a la zona oest de la província d'Alacant, a fi d'eliminar les alimentacions en antena de les subestacions de Villena i Ontinyent, i evacuar l'energia de la futura transformació 400/132 kV en la subestació de Beneixama per a donar suport a la transformació 220/132 kV d'Alacant capital.
  
Vist que l'òrgan instructor de l'expedient ha emés informe informat favorable.
  
Atés que la disposició transitòria onzena del Reial Decret 1.955/2000, d'1 de desembre, establix que els expedients sobre les matèries regulades per ell i iniciats amb anterioritat a la seua entrada en vigor, es tramitaran fins a la seua resolució de conformitat amb la normativa anterior.
  
Atés que d'acord amb els articles 10.2 i 14 del Decret 2.617/1966, l'article 3.3.c) de la Llei 54/1997 i la normativa autonòmica corresponent, la competència per a resoldre correspon a la Direcció General d'Indústria i Energia.
  
Esta Direcció General d'Indústria i Energia resol:
  
Primer
  
Autoritzar administrativament a Iberdrola Distribución Eléctrica, SAU la construcció de la línia aèria de distribució d'energia elèctrica les característiques principals de la qual són les següents:
  
- Municipis afectats: Beneixama, el Camp de Mirra, Cañada i Villena.
  
- Províncies afectades: Alacant.
  
- Origen: subestació transformadora de Beneixama.
  
- Fi: subestació transformadora de Villena.
  
- Tensió nominal: 132 kV (1a categoria).
  
- Freqüència: 50 Hz.
  
- Potència màxima: 131 MVA per circuit.
  
- Nombre de circuits: 2, disposats en hexàgon.
  
- Longitud total: 20.454 m.
  
- Longituds parcials: 5.623 m (Beneixama), 2.764 m (el Camp de Mirra), 2.301 m (Cañada) i 9.766 m (Villena).
  
- Conductors: Al-Ac tipo HAWK 281,1 mm2, simplex.
  
- Cables de terra: 2, un de Ac, tipus Ac-50 i un altre tipus OPGW-14-24 de Ac galvanitzat amb fibra òptica en l'interior.
  
- Alineacions: 21 rectes en doble circuit. A l'arribada a la ST de Villena, en una longitud de 254 m, formant dues alineacions, anirà muntada sobre suports de quatre circuits, acompanyant la línia d'igual tensió Villena-Yecla. Així mateix, inclourà un suport de quatre circuits a l'arribada a la ST de Villena per a afavorir l'entrada d'una futura línia.
  
- Suports: un total de 75, metàl·lics galvanitzats en calent de gelosia per a doble circuit tipus 12E110, 12E120, 12E140 i 12E190 i 12TK i el tipus 14E190 per al traçat normal i del tipus 12E190, de quatre circuits, per a previsió d'altra línia a l'arribada a la subestació de Villena.
  
- Posada a terra: sistema mixt de piques i anell. Dos muntants oposats mitjançant elèctrodes de barres d'acer de coure de 19 mm de diàmetre i 2 m de longitud connectats als muntants mitjançant cable de coure de 50 mm2 . Els altres dos muntants mitjançant anell format per vareta de coure enterrada a una profunditat mínima de 0,5 m.
  
- Aïllament: cadenes d'aïlladors de composite formades per elements tipus U120AB132.
  
- Pressupost: 1.800.582,12 euros.
  
D'acord amb l'article 40.2 de la Llei 54/1997, de 27 de novembre, del Sector Elèctric, la present autorització en cap cas s'entendrà concedida en règim de monopoli ni concedirà drets exclusius.
  
D'acord amb l'article 40.3 de la Llei 54/1997, de 27 de novembre, del Sector Elèctric, la present autorització s'atorga sense perjudici de les concessions i autoritzacions que siguen necessàries, d'acord amb les disposicions que siguen aplicables i en especial les relatives a l'ordenació del territori i al medi ambient.
  
Segon
  
Aprovar el projecte d'execució firmat pel Sr. Alfonso Sánchez Brizuela i visat pel Col·legi Oficial d'Enginyers Superiors Industrials de la Comunitat Valenciana i Albacete amb data 7 d'agost de 2000, sotmetent-lo a les següents condicions:
  
1. Les obres hauran de realitzar-se d'acord amb el projecte presentat.
  
2. El termini de posada en marxa serà de sis mesos comptats a partir de la notificació de la present resolució. Amb anterioritat a l'acabament del dit termini, Iberdrola Distribución Eléctrica, SA podrà sol·licitar la seua ampliació mitjançant sol·licitud motivada davant la Direcció General d'Indústria i Energia.
  
3. El titular donarà compte de l'acabament de les obres al Servei Territorial d'Indústria i Energia d'Alacant a efectes de reconeixement definitiu i extensió de l'acta de posada en marxa.
  
4. Iberdrola Distribución Eléctrica, SA haurà d'observar els preceptes, les mesures i les condicions que s'establisquen en la legislació aplicable a l'activitat de distribució d'energia elèctrica.
  
Tercer
  
Declarar en concret la utilitat pública de la línia elèctrica aèria de distribució, de doble circuit, a 132 kV, entre les subestacions de Beneixama i Villena de la província d'Alacant, corresponent a l'expedient amb referència JUEXPR/2000/10-ATLINE/2000/454 del Servei Territorial d'Indústria i Energia d'Alacant, als efectes assenyalats en la Llei 54/1997, de 27 de novembre, del Sector Elèctric, i la urgent ocupació dels béns i drets afectats que s'indiquen a continuació:
  
L'administració deixarà sense efecte la present resolució en qualsevol moment en què observe l'incompliment de les condicions imposades en ella.
  
La present resolució no és definitiva en via administrativa i contra ella podrà interposar-se recurs d'alçada davant el conseller d'Innovació i Competitivitat en el termini d'un mes, comptat des de l'endemà de la seua notificació, d'acord amb el que s'ha establit en l'article 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.